Raši, Richard, poslanec NR SR (2021-06-30):
Ďakujem pekne. Ctený pán predsedajúci, vážené dámy kolegyne, vážení páni kolegovia, z vlády tu nie je nikto, ja som vo svojej poznámke na niektorého z predrečníkov reagoval, že to, čo tu dnes prebieha, nie je len vôľa opozície, ale je aj žiadosť mnohých občanov Slovenskej republiky a je to žiadosť ľudí a Igor Matovič, či bol premiérom, či je teraz len ministrom financií, naozaj požíva maximálnu nedôveru ľudí. Keď sa možno pozreme do histórie nejakých prieskumov o dôveryhodnosti, tak si nepamätám, kedy by predstaviteľ vlády v tak vysokej pozícii mal takú nedôveru ľudí. A včera som na sociálnej sieti, som sa spýtal ľudí, teda nech povedia, prečo by mal Igor Matovič zo svojej funkcie odísť. Dostal som asi 1 000 reakcií. Tie, ktoré sú nepublikovateľné, spomínať nebudem a snažil som sa vybrať niektoré reakcie, ktoré charakterizujú to, čo si ľudia o Igorovi Matovičovi myslia. Sú to ľudia, ktorí neprejavovali žiadne sympatie k inej politickej strane, či už z opozičnej, alebo koaličnej, jednoducho sú to ľudia, ktorí mali za potrebu a boli ochotní vyjadriť svoj názor, všetky reakcie uvediem tak, ako boli uvedené. Sú to reakcie, ktoré sa nachádzajú na sociálnych sieťach, čiže ani slovo z nich nebude nepravdivé. Začnem prvou reakciou, ktorá je zrejme niekoho, kto asi je aj odborník vo fachu, pán Rudolf: „Igor Matovič, je to nezrelá, egocentrická, disharmonicky štruktúrovaná osobnosť s výraznými rysmi narcistickými, čiastočne aj histriónskymi, v rámci zníženej sebareflexie má tendenciu externalizovať problémové situácie s presunom zodpovednosti a viny na iných. Bohužiaľ, ide o trvalé povahové rysy a z nich vyplývajúce trvalé vzorce správania, ktoré nie sú ovplyvniteľné psychofarmakami. Takýto je a bude aj v budúcnosti. Svoje správanie dokáže korigovať iba krátkodobo a účelovo napríklad v situácii pred voľbami a podobne.“ Myslím si, že bez ohľadu na to, či ste, alebo nie ste vzdelaný v medicíne, v psychológii alebo psychiatrii, tak mnohé tieto črty tam nájdete. Pani Ľudmila: „Veľa ľudí sklamal. Podplatil Rómov, aby ho volili, narobil hanbu Slovensku, je zodpovedný za smrť ľudí jeho nezodpovedným konaním. Obohatil sa na úkor ľudí testovaním, pričinil sa na genocíde národa, je plagiátor, nemá vyjadrovanie, je hulvát. Ľudí má za blbcov, šíri strach, vinníkov si vždy nájde. On už dávno mal odísť so sklonenou hlavou.“ Ďalšia reakcia, pani Tatiana: „Vodu káže, drahé víno pije. Šíri vôkol seba chaos a stokrát opakované lži povyšuje nad pravdu. Hoci má stranu akože obyčajných ľudí, on ich potreboval, len aby jemu stláčali tlačítka v parlamente, aby tých skutočne obyčajných ľudí hádzal neustále cez palubu, zatiaľ čo sa Slovensko snažia potopiť.“ Ďalšia reakcia: „Lebo namiesto rozvoja tejto krajiny nás ťahá na dno. Lebo pomáha iba určitým skupinám ľudí a ľudia, ktorí makajú aj v dvoch robotách, aby sa uživili, budú platiť vysoké dane, lebo sme museli vyhodiť milióny za nepresné testy a MOM-ky a aby sme uplatili benefity pre ľudí, ktorí nepohnú ani prstom, čím si iba kupujú voličov.“ Pán Ján: „Mám dosť rokov a veľa dobrých skúseností, ale aj veľa zlých zážitkov a skúseností. Môj názor na Matoviča nezmením nikdy a musím povedať, že taký zákerný človek je len jeden na svete, ako je Matovič. Pomätenec. Naši buditelia sa musia v hrobe obracať, že sa takéto monštrum na Slovensku narodilo. Nikto tak Slovákom neuškodil ako on.“ Pani Nina: „Je to človek, ktorý to nemá v hlave v poriadku, a taký človek by nemal byť vo vláde. Do dnešného dňa našej krajine viac ublížil, ako pomohol. Uráža ľudí, ktorí ťažko robia v zahraničí, aby uživili rodiny, nakoľko na Slovensku je to ťažké, a celé svoje vládnutie hádzal ľuďom polená pod nohy, a to nehovoriac o tom, ako nám robil hanbu v zahraničí. Taký človek nesmie byť vo vláde ani v parlamente.“ Ďalšia reakcia: „Jednoduché, lebo je nekompetentný. Nemá vzdelanie, prax v odbore, skúsenosti, nič. Klamal už pri vzdelávaní a vo všetkom.“ Ďalší, pán Robert: „Započal rozklad právneho štátu povinným testovaním, umožnil a zrejme sa obohatil na nákupe testov, absolútne nezvládol nákup vakcín. Zadlžil štát obrovským dlhom, absolútne nie je schopný spolupracovať, časom zničí všetko a všetkých. Je plagiátor a s maturitou viesť rezort financií je tragikomické.“ Ďalšia reakcia: „Zničil Slovensko, zničil slovenských podnikateľov. Robí veľkú hanbu vo svete, nestojí si za slovom, že odíde. Ako môže byť ministrom financií, keď ani rodinnú kasu nedokáže ovládať? Spravili capa záhradníkom. Nútené testovanie, predlžovanie núdzového stavu, aby ľudia nešli do ulíc. Klamstvom a prázdnymi sľubmi si získal voličov.“ Pani Libuša: „Bože, ľudia, prečo ho odvolať? Veď on je tak neschopný, zákerný, ja ľutujem len jeho mamu, že sa musí hanbiť za také čudo-judo.“ Ďalšia reakcia: „Je hanbou Slovenska, ubližuje krajine a každému občanovi tejto krajiny. Daňový podvodník ako minister financií je učebnicový príklad ako cap záhradníkom. Táto atrapa človeka potrebuje miesto v liečebni, a nie miesto v parlamente.“ Ďalšia reakcia: „Je to ješitný egomaniak, bez štipky sebareflexie. Klame, je to plagiátor, obviňuje iných, manipuluje s okolím, vyhráža sa ľuďom, zastrašuje. Absolútna absencia politickej etikety, správanie pod hranicou slušnosti. Tento človek nikdy nemal byť v politike, hanba! To nie je politik, ktorý dôstojne reaguje a správa sa vhodne k svojmu postaveniu. Je to komediant, ktorý sa dostal na pozíciu a nedozrel na ňu. Charakter, osobnosť, to sa nedá naučiť.“ Pani Elena: „Jednoducho nekompetentný manipulátor, zákerný človek, má problém ustrážiť svoje ego. Taký človek jednoducho nemôže byť pri moci.“ A mnohé a mnohé ďalšie reakcie. Ako som povedal, za naozaj pár hodín došlo viac ako tisíc reakcií a snažil som sa vybrať tie, ktoré naozaj nemali ani žiadnu známku podpory, ani, ani ničoho smerom k akejkoľvek inej, či koaličnej, opozičnej alebo neparlamentnej strane. A vraciam sa k tomu, že keď riešime dôsledky pandémie, pandémia sa a boj s pandémiou sa vyhrať pri takejto nedôveryhodnosti nikdy nedá. Pandémia prebieha na celom svete, keď si pozreme mnohé krajiny v Európe, mnohým vládam, mnohým premiérom, mnohým ministrom popularita a dôveryhodnosť práve počas pandémie stúpla, pretože rozhodovali kompetentne, riadili sa radami odborníkov, manažovali ju, nevnášali do pandémie chaos, snažili sa robiť všetko tak, aby pandémia a jej tragické následky, či už v sociálnej, zdravotnej alebo ekonomickej oblasti, zmizli čo najrýchlejšie. Bohužiaľ, riadenie štátu Igorom Matovičom ukázalo úplne pravý opak. Nie na základe návrhu opozície, na základe vôle občanov Slovenskej republiky Igor Matovič nemá čo robiť vo vláde Slovenskej republiky. Ďakujem pekne.